Sveriges kongefamilie

**Sveriges kongefamilie** (Svensk: *Svenska kungafamiljen)* er familien til den regjerende kongen av Sverige. Siden 1818 har familien bestått av medlemmer av kongehuset Bernadotte. Kongen av Sverige regjerte også i perioden 1814–1905 som konge av Norge. I dag består familien av kong Carl XVI Gustafs nærmeste familie, som regjeringen anerkjenner som berettiget til kongelige titler og utfører både offisielle og seremonielle oppgaver for Sverige.

## Historie
Monarkiet i Sverige er et av verdens eldste. Det er derimot ikke mulig å fastslå hvem som var landets første monarker. Det finnes spredte kilder som nevner regenter så langt tilbake som 500-tallet. Disse monarkene tilhørte ifølge sagaene de tre ættene Yngling, Skjoldung, og Munsö. Historikere antar derimot at disse er sagakonger og legender som har blitt tolket som monarker. Den første svenske monarken vi vet med sikkerhet er en historisk skikkelse, er kong Erik Seiersæl (etter den tradisjonelle kongerekken kjent som Erik VII). Eriks sønn, kong Olof Skötkonung, var den første svenske monarken som konverterte til kristendommen.

Frem til 1620-årene ble svenske provinser gitt ut territorielle apanasjer, i form av hertugdømmer, til kongelige prinser, som de regjerte som semi-autonome stater. Siden regjeringstiden til kong Gustav III, har det blitt delt ut seremonielle hertugdømmer som nominelle ikke-arvelige titler. I dag har ikke titlene noen form for inntekt eller område knyttet til seg, selv om flere medlemmer av kongefamilien har hatt residenser i hertugdømmet sitt.

I 1979 ble det gjennomført en endring i arveloven, som trådte i kraft 1. januar 1980. Denne innførte absolutt primogenitur, som stipulerte at monarkens eldste barn skulle arve tronen, uansett kjønn. Dett førte til at kongens eldste barn Victoria erstattet sin yngre bror Carl Philip som tronarving. Ettersom Victorias eldste barn er prinsesse Estelle, vil Sverige bli den tredje nasjonen i Europa som har to påfølgende dronningregenter (de to andre er England og Nederland).

## Medlemmer
Selv om alle medlemmene av huset Bernadotte tilhører samme familie, er det forskjell mellom kongehuset og kongefamilien. Kongehuset består av monarken, dens ektefelle, barn og de barnebarnene som er arveberettiget. Det Kongelige Svenske hoffet lister opp de følgende som en del av kongehuset:

* Kong Carl XVI Gustaf (Født 1946, konge siden 1973)
* Dronning Silvia (Født 1943, kongens ektefelle)

* Kronprinsesse Victoria, hertuginne av Västergötland (Født 1977, kongens eldste datter)
* Prins Daniel, hertug av Västergötland (Født 1973, kronprinsessens ektefelle)

* Prinsesse Estelle, hertuginne av Östergötland (Født 2012, kronprinsessens datter)
* Prins Oscar, hertug av Skåne (Født 2016, kronprinsessens sønn)
* Prins Carl Philip, hertug av Värmland (Født 1979, kongens sønn)
* Prinsesse Sofia, hertuginne av Värmland (Født 1984, prins Carl Philips ektefelle)
* Prinsesse Madeleine, hertuginne av Hälsingland & Gästrikland (Født 1982, kongens yngste datter)

De slektningene som ikke får plass i kongehuset, er en del av kongefamilien. Ifølge det kongelige hoffet er de følgende en del av kongefamilien:

* Prins Alexander, hertug av Södermanland (Født 2016, prins Carl Philips eldste sønn)
* Prins Gabriel, hertug av Dalarna (Født 2017, prins Carl Philips andre sønn)
* Prins Julian, hertug av Halland (Født 2021, prins Carl Philips yngste sønn)
* Prinsesse Ines, hertuginne av Västerbotten (Født 2025, prins Carl Philips datter)
* Prinsesse Leonore, hertuginne av Gotland (Født 2014, prinsesse Madeleines eldste datter)
* Prins Nicolas, hertug av Ångermanland (Født 2015, prinsesse Madeleines sønn)
* Prinsesse Adrienne, hertuginne av Blekinge (Født 2018, prinsesse Madeleines yngste datter)
* Prinsesse Margaretha, fru Ambler (Født 1934, kongens eldre søster)
* Prinsesse Désirée, Baronesse Silfverschiöld (Født 1938, kongens eldre søster)
* Prinsesse Christina, fru Magnuson (Født 1943, kongens eldre søster)

## Referanser


## Eksterne lenker
* Kungahuset – Den svenske kongefamiliens offisielle hjemmeside